钦定古今图书集成/明伦汇编/氏族典/第143卷 > 元顺
## 钦定古今图书集成/明伦汇编/氏族典/第143卷 > 元顺

按《魏书任城王传》：任城王云子澄。澄子顺，字子和。九
岁师事乐安陈丰。初书王羲之《小学篇》数千言，昼夜
诵之，旬有五日，一皆通彻。丰奇之，白澄曰：“丰十五从
师，迄于白首，耳目所经，未见此比。江夏黄童，不得无
双也。”澄笑曰：“蓝田生玉，何容不尔！”十六通《杜氏春秋》。
下帷读书，笃志爱古，性謇谔，淡于荣利，好饮酒，解鼓
琴，每长吟永叹，吒咏虚室。世宗时，起家为给事中，超
转中书侍郎。俄迁太常少卿，以父忧去职，哭泣呕血，
身自负土，时年二十五，便有白发，免丧抽去，不复更
生，世人以为孝思所致。寻除给事黄门侍郎。时领军
元义威势尢盛，朝论得失，顺常鲠言正议，曾不阿旨，
由此见惮。出除平北将军、恒州刺史。转为安东将军、
齐州刺史。顺自负有才，不得居内，每怀郁怏，形于言
色，遂纵酒欢娱，不亲政事。义解领军，征为给事黄门
侍郎，俄兼殿中尚书，转侍中。阳城王徽与徐纥间顺
于灵太后，出顺为护军将军、太常卿。时追论顺父顾
托之功，封顺为东阿县开国公。后授吏部尚书，兼右
仆射，亢毅不挠。后除征南将军、右光禄大夫，转兼左
仆射。尔朱荣之奉庄帝，召百官悉至河阴，素闻顺数
谏诤，惜其亮直，谓朱瑞曰：“可语元仆射，但在省不须
来。”顺不达其旨，闻害衣冠，遂便出走，为陵户鲜于康
奴所害。谥曰文烈。顺撰《帝录》二十卷，诗赋表颂数十
篇，今多亡失。顺弟淑，淑弟悲，并早卒。悲弟纪，字子纲。
永熙中，给事黄门侍郎，随出帝，没于关中。